Springs-gruwelhuis: Kinders, ma vir berading gestuurDie sogenaamde gruwelhuis in Springs. Foto: @POWER987News / Twitter Die 36-jarige sakeman van Springs wat in hegtenis geneem is nadat hy glo sy vyf kinders jare lank in ŉ huurhuis aangehou, aangerand, gemartel en van die samelewing versteek het, het Woensdag vlugtig in die dorp se landdroshof verskyn. Ao. Rudi Jansen, ŉ polisiewoordvoerder, het Woensdag aan Maroela Media gesê die saak is tot 4 Junie uitgestel vir verdere ondersoek, en sodat die verdagte vir sy borgtogaansoek kan voorberei. Hy bly in die polisie se aanhouding tot dan. Die verdagte se naam mag nie bekendgemaak word nie om die identiteit van die kinders te beskerm. Die vyf kinders, tussen twee en 16 jaar oud, is na ŉ plek van veiligheid geneem. Die polisie ondersoek ook ’n klag van statutêre verkragting van die 16-jarige meisie. Die ma bly glo tans saam met ander familielede. Die vyf kinders en die ma ontvang berading. Hulle is glo lank in die vuil huis aangehou. Die huis was glo ook vol rotte. Daar was ook kettings, toue en pornografie in die huis. Maroela Media het vroeër berig die man is in hegtenis geneem nadat een van die kinders daarin kon slaag om te ontsnap en by die bure hulp ontbied het. Die pa het die kind daarna aangerand en glo by familie in Noordwes gelos en die kind as vermis aangemeld. Lees meer hier. Jansen het gesê die ondersoek duur voort en dat meer mense by die saak betrek kan word. Die kinderbeskermingseenheid en maatskaplike werkers is ook by die saak betrokke.